Τροποποιημένη πρόταση απόφασης του Συμβουλίου για τη θέσπιση ενός πρώτου πολυετούς προγράμματος υπέρ του ευρωπαϊκού τουρισμού - «Philoxenia» (1997-2000) (1) (97/C 13/07) COM(96) 635 τελικό - 96/0127(CNS)

(Υποβλήθηκε από την Επιτροπή σύμφωνα με το άρθρο 189 Α παράγραφος 2 της συνθήκης ΕΚ στις 5 Δεκεμβρίου 1996)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 235,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

τη γνώμη της Επιτροπής των Περιφερειών,

Εκτιμώντας:

ότι, λόγω της αυξανόμενης σημασίας και της φύσης του, αναγνωρίζεται ότι ο τουρισμός μπορεί να συμβάλει στην επίτευξη των στόχων της Κοινότητας και, ειδικότερα, στην ανάπτυξη και την απασχόληση, την ενίσχυση της οικονομικής και κοινωνικής συνοχής, ιδιαίτερα των λιγότερο ανεπτυγμένων περιφερειών και των απομακρυσμένων και νησιωτικών περιοχών, καθώς και την προώθηση της ευρωπαϊκής ταυτότητας 7

ότι δεν έχει ακόμη αναγνωρισθεί επαρκώς η σημασία του τουρισμού ως βιομηχανικού κλάδου 7

ότι τα κοινοτικά μέτρα πρέπει να βελτιώσουν την ποιότητα και την ανταγωνιστικότητα του ευρωπαϊκού τουρισμού, έχοντας παράλληλα σαν στόχο και την ικανοποίηση των αναγκών του τουρίστα και την ορθολογική χρήση των φυσικών και πολιτιστικών πόρων, καθώς και της τουριστικής υποδομής, συμβάλλοντας έτσι στην ισόρροπη και αειφόρο ανάπτυξη του τουρισμού 7

ότι, στις 13 Ιουλίου 1992, το Συμβούλιο εξέδωσε την απόφαση 92/421/ΕΟΚ (2) σχετικά με τη θέσπιση ενός σχεδίου κοινοτικών δράσεων υπέρ του τουρισμού (1993-1995) το οποίο έληξε στις 31 Δεκεμβρίου 1995 7

ότι, στο πλαίσιο της απόφασης αυτής, η Επιτροπή υπέβαλε στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή, και την Επιτροπή των Περιφερειών ετήσιες εκθέσεις σχετικά με τα κοινοτικά μέτρα που επηρεάζουν τον τουρισμό για το 1993 και 1994 7

ότι, στο πλαίσιο της απόφασης 92/421/ΕΟΚ του Συμβουλίου, η Επιτροπή υπέβαλε στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή, και την Επιτροπή των Περιφερειών έκθεση αξιολόγησης, περιλαμβανομένης αξιολόγησης από εξωτερικούς εμπειρογνώμονες, σχετικά με την εφαρμογή του σχεδίου δράσεων υπέρ του τουρισμού 7

ότι η Επιτροπή εξέδωσε ένα Πράσινο Βιβλίο σχετικά με το ρόλο της Ένωσης στα θέματα του τουρισμού, η οποία έδωσε το έναυσμα για μια διαδικασία εκτεταμένων διαβουλεύσεων, των οποίων τα συμπεράσματα, που παρουσιάστηκαν με την ευκαιρία του Forum ευρωπαϊκού τουρισμού, στις 8 Δεκεμβρίου 1995, επιβεβαιώνουν την ύπαρξη συναίνεσης ως προς τη σκοπιμότητα του να εξασφαλιστεί η συνέχεια της κοινοτικής δράσης στον τομέα του τουρισμού, την ανάγκη εξορθολογισμού της και τη δυνατότητα εμβάθυνσής της 7

ότι το Ευρωπαϊκό Κοινοβούλιο στα ψηφίσματά του στις 18 Ιανουαρίου 1994 (3), στις 15 Δεκεμβρίου 1994 (4) και στις 13 Φεβρουαρίου 1996 (5), και η Οικονομική και Κοινωνική Επιτροπή στη γνωμοδότηση πρωτοβουλίας στις 15 Σεπτεμβρίου 1994 (6) και στη γνωμοδότηση στις 14 Σεπτεμβρίου 1995 (7) επιβεβαίωσαν την ανάγκη ενίσχυσης των κοινοτικών δράσεων υπέρ του τουρισμού και εξέφρασαν την επιθυμία να χαραχτεί μια γνήσια μεσοπρόθεσμη και μακροπρόθεσμη τουριστική στρατηγική 7 ότι η Επιτροπή των Περιφερειών στη γνωμοδότησή της στις 16 Νοεμβρίου 1995 κρίνει ότι χρειάζεται περισσότερο δραστήρια και καλύτερα συντονισμένη συμβολή εκ μέρους της Κοινότητας, προκειμένου να υποστηριχθεί η δυναμική ανάπτυξη του τουρισμού και να καλυφθεί το ευρύ φάσμα των τουριστικών δραστηριοτήτων 7

ότι είναι απαραίτητο να υπάρχει συνοχή και συμπληρωματικότητα μεταξύ των δράσεων που θα υλοποιηθούν βάσει του παρόντος προγράμματος και των άλλων κοινοτικών προγραμμάτων και πρωτοβουλιών που επηρεάζουν τον τουρισμό 7

ότι η Επιτροπή θα επικουρείται από τη συμβουλευτική επιτροπή που συστάθηκε με την απόφαση 86/664/ΕΟΚ του Συμβουλίου (8) και ότι, κατά συνέπεια, πρέπει να παύσει να υφίσταται η επιτροπή που συστάθηκε με την απόφαση 92/421/ΕΟΚ 7

ότι τα μέτρα που προβλέπονται από την παρούσα απόφαση, σύμφωνα με την αρχή της επικουρικότητας, όπως προβλέπεται στο άρθρο 3Β δεύτερο εδάφιο της συνθήκης, συμβάλλουν - με το συντονισμό και τη συνεργασία - στο να αποκτήσουν προστιθέμενη αξία οι προσπάθειες που καταβάλλουν τα ενδιαφερόμενα μέρη σε τοπικό, περιφερειακό, εθνικό και διεθνές επίπεδο, επιτρέποντας έτσι στον ευρωπαϊκό τουρισμό να υπερνικήσει τις αδυναμίες του και να αξιοποιήσει τις τεράστιες δυνατότητές του 7

ότι εναπόκειται στην Κοινότητα η βελτίωση των γνώσεων σε θέματα τουρισμού, ώστε να δοθεί η δυνατότητα στους υπεύθυνους για τη λήψη αποφάσεων να χαράσσουν καλύτερα τις στρατηγικές τους και να αξιολογούν τον αντίκτυπο της εφαρμογής τους 7

ότι θα πρέπει να διασφαλιστεί ένα νομοθετικό και χρηματοοικονομικό περιβάλλον που να ευνοεί τον τουρισμό με ενισχυμένη συνεργασία, προκειμένου να βελτιωθούν οι επιδόσεις του ευρωπαϊκού τουρισμού 7

ότι η Κοινότητα θα πρέπει να βελτιώσει την ποιότητα του ευρωπαϊκού τουρισμού εισάγοντας καινοτομίες και κίνητρα με στόχο την προώθηση του αειφόρου τουρισμού και την εξάλειψη των εμποδίων που παρακωλύουν την τουριστική ανάπτυξη 7

ότι η προβολή της Ευρώπης ως τουριστικού προορισμού αναμένεται να συμβάλει στην αύξηση του αριθμού των επισκεπτών από τρίτες χώρες 7

ότι, λόγω της σημασίας που παρουσιάζει ο τουρισμός για τις συνδεδεμένες χώρες της Κεντρικής και Ανατολικής Ευρώπης, καθώς και για την Κύπρο και τη Μάλτα, είναι δυνατή και η δική τους συμμετοχή στο παρόν πρόγραμμα 7

ότι, σύμφωνα με το ψήφισμα του Συμβουλίου της 13ης Μαΐου 1996 σχετικά με την ευρωμεσογειακή συνεργασία στον τομέα του τουρισμού (9), θα πρέπει να δοθεί ιδιαίτερη προσοχή σε δράσεις και πρωτοβουλίες στον τομέα του τουρισμού στο πλαίσιο της ευρωμεσογειακής συνεργασίας, όπως τούτο μνημονεύεται στη διακήρυξη της Βαρκελώνης και στο πρόγραμμα εργασίας, που εγκρίθηκαν στις 27 και 28 Νοεμβρίου 1995 7

ότι, λαμβάνοντας υπόψη την αξιολόγηση της εφαρμογής του προηγούμενου σχεδίου δράσης υπέρ του τουρισμού, καθώς και την πείρα την οποία έχει αποκομίσει μέχρι σήμερα η Κοινότητα στον τομέα αυτό, είναι, ως εκ τούτου, απαραίτητο να υιοθετηθεί ένα τετραετές πρόγραμμα και να διατεθούν οι αναγκαίοι πόροι για την υλοποίηση των στόχων του 7

ότι, η συνθήκη δεν προβλέπει για την έκδοση της παρούσας απόφασης άλλες εξουσίες πέραν εκείνων του άρθρου 235,

ΑΠΟΦΑΣΙΖΕΙ:

Άρθρο 1

Με την παρούσα απόφαση θεσπίζεται πολυετές πρόγραμμα υπέρ του ευρωπαϊκού τουρισμού (Philoxenia) για περίοδο τεσσάρων ετών, με αφετηρία την 1η Ιανουαρίου 1997.

Άρθρο 2

1. Το πρόγραμμα που αναφέρεται στο άρθρο 1 και περιλαμβάνει τις δράσεις που προβλέπονται στο παράρτημα έχει ως γενικό στόχο, μέσω του συντονισμού και της συνεργασίας, να υποδαυλίσει τη βελτίωση της ποιότητας και την ανταγωνιστικότητα του ευρωπαϊκού τουρισμού, προκειμένου να συμβάλει στην ανάπτυξη και την απασχόληση.

Οι ειδικοί στόχοι του προγράμματος είναι οι ακόλουθοι:

- βελτίωση των γνώσεων στον τομέα του τουρισμού,

- βελτίωση του νομοθετικού και χρηματοοικονομικού περιβάλλοντος για τον τουρισμό,

- βελτίωση της ποιότητας του ευρωπαϊκού τουρισμού,

- αύξηση του αριθμού τουριστών από τρίτες χώρες.

2. Η αρμόδια για τον προϋπολογισμό αρχή καθορίζει τις διαθέσιμες πιστώσεις για κάθε οικονομικό έτος.

Άρθρο 3

1. Τα κριτήρια για τη χορήγηση κοινοτικής χρηματοδοτικής ενίσχυσης, πέραν των αναφερόμενων στο άρθρο 3Β δεύτερο εδάφιο της συνθήκης περιλαμβάνουν και εκείνα που αφορούν:

- τη σχέση κόστους-αποτελεσματικότητας,

- μια προσέγγιση συνεργασίας διεθνικού, κατά το δυνατόν, χαρακτήρα,

- το σημαντικό αντίκτυπο στον κοινοτικό τουρισμό ή, τουλάχιστον, τη δυνατότητα μεταφοράς στο επίπεδο αυτό,

- τη συνεκτίμηση της αρχής της αειφόρου ανάπτυξης.

2. Οι δράσεις τίθενται σε εφαρμογή σε συντονισμό με τις εθνικές αρχές και, εφόσον χρειάζεται, με τις περιφερειακές ή/και τις τοπικές αρχές, κατά τρόπον ώστε να λαμβάνεται υπόψη η σημασία του τουρισμού για την περιφερειακή ή/και την τοπική ανάπτυξη.

Άρθρο 4

Με τη διαδικασία του άρθρου 5 παράγραφος 2 υιοθετούνται τα ακόλουθα μέτρα:

- οι προτεραιότητες στην επιλογή των δράσεων,

- οι διαδικασίες υποβολής αιτήσεων για κοινοτική ενίσχυση,

- σε εξαιρετικές περιπτώσεις, η κοινοτική ενίσχυση που χορηγείται για δράσεις, πέραν αυτών που προβλέπονται στο παράρτημα, όταν επιδιώκουν τους στόχους που καθορίζονται στο άρθρο 2 και συμβιβάζονται με τις προτεραιότητες που αναφέρονται στην πρώτη περίπτωση.

Άρθρο 5

1. Η Επιτροπή επικουρείται από τη συμβουλευτική επιτροπή τουρισμού που συστάθηκε με την απόφαση 86/664/ΕΟΚ του Συμβουλίου. Η επιτροπή που συστάθηκε βάσει του άρθρου 3 παράγραφος 2 της απόφασης 92/421/ΕΟΚ του Συμβουλίου παύει να υφίσταται.

2. Ο εκπρόσωπος της Επιτροπής υποβάλλει στην εν λόγω επιτροπή σχέδιο των ληπτέων μέτρων. Η επιτροπή διατυπώνει τη γνώμη της για το σχέδιο αυτό μέσα σε προθεσμία την οποία μπορεί να ορίσει ο πρόεδρος ανάλογα με τον επείγοντα χαρακτήρα του θέματος, προβαίνοντας, εν ανάγκη, σε ψηφοφορία.

Η γνώμη καταχωρείται στα πρακτικά 7 επιπλέον, κάθε κράτος μέλος έχει το δικαίωμα να ζητήσει την καταχώρηση της άποψής του στα πρακτικά.

Η Επιτροπή λαμβάνει στο μέγιστο δυνατό βαθμό υπόψη τη γνώμη της επιτροπής, την οποία και ενημερώνει για τον τρόπο με τον οποίο ελήφθη υπόψη η γνώμη της.

Άρθρο 6

1. Στο παρόν πρόγραμμα είναι δυνατή η συμμετοχή των συνδεδεμένων χωρών της Κεντρικής και Ανατολικής Ευρώπης, σύμφωνα με τους όρους που καθορίζονται στα συμπληρωματικά πρωτόκολλα των συμφωνιών σύνδεσης, σχετικά με τη συμμετοχή στα κοινοτικά προγράμματα, που πρόκειται να συναφθούν με τις εν λόγω χώρες.

2. Στο παρόν πρόγραμμα είναι δυνατή η συμμετοχή της Κύπρου και της Μάλτας, βάσει συμπληρωματικών πιστώσεων, σύμφωνα με τις διατάξεις που ισχύουν για τις χώρες της ΕΖΕΣ, οι οποίες συμμετέχουν στη συμφωνία για τον ΕΟΧ και σύμφωνα με τις διαδικασίες που θα συμφωνηθούν με τις εν λόγω χώρες.

Άρθρο 7

Κάθε χρόνο αρχής γενομένης από την ημερομηνία έγκρισης του προγράμματος, η Επιτροπή, σε έκθεσή της προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή, και την Επιτροπή των Περιφερειών, παρουσιάζει τα κυριότερα μέτρα που επηρεάζουν τον τουρισμό, τα οποία ελήφθησαν ή εφαρμόστηκαν από την Κοινότητα.

Άρθρο 8

Η Επιτροπή αξιολογεί σε τακτική βάση τα αποτελέσματα του προγράμματος. Αυτή η αξιολόγηση περιλαμβάνει, όπου είναι δυνατόν, αριθμητικά στοιχεία σχετικά με το πρόγραμμα και γίνεται σύμφωνα με τα κριτήρια του άρθρου 3. Με βάση αυτή τη διαδικασία αξιολόγησης, η Επιτροπή υποβάλλει στο Ευρωπαϊκό Κοινοβούλιο και το Συμβούλιο - και για ενημέρωση στην Οικονομική και Κοινωνική Επιτροπή και την Επιτροπή των Περιφερειών - το αργότερο τρία έτη μετά την έναρξη του προγράμματος ενδιάμεση έκθεση, και τελική έκθεση εντός δώδεκα μηνών από τη λήξη του προγράμματος.

(1) ΕΕ αριθ. C 222 της 31. 7. 1996, σ. 9.

(2) ΕΕ αριθ. L 231 της 13. 8. 1992, σ. 26.

(3) ΕΕ αριθ. C 44 της 14. 2. 1994, σ. 61.

(4) ΕΕ αριθ. C 18 της 23. 1. 1995, σ. 159.

(5) ΕΕ αριθ. C 65 της 4. 3. 1996, σ. 34.

(6) ΕΕ αριθ. C 393 της 31. 12. 1994, σ. 168.

(7) ΕΕ αριθ. C 301 της 13. 11. 1995, σ. 68.

(8) ΕΕ αριθ. L 384 της 31. 12. 1986, σ. 52.

(9) ΕΕ αριθ. C 155 της 30. 5. 1996, σ. 1.

ΠΑΡΑΡΤΗΜΑ

ΔΡΑΣΕΙΣ ΥΠΕΡ ΤΟΥ ΕΥΡΩΠΑΪΚΟΥ ΤΟΥΡΙΣΜΟΥ

Α. Βελτίωση των γνώσεων στον τομέα του τουρισμού

1. Ανάπτυξη της πληροφόρησης σε θέματα τουρισμού

- Παγίωση του ευρωπαϊκού στατιστικού συστήματος για τον τουρισμό (με την Eurostat) που αναπτύχθηκε οδηγία 95/57/ΕΚ (1) με βελτίωση της διαθεσιμότητας αξιόπιστων και ενημερωμένων στατιστικών στοιχείων και κόστος τέτοιο ώστε να έχουν πρόσβαση οι μικρομεσαίες επιχειρήσεις και με διάδοση σε επίπεδο χρήστη.

- Διενέργεια ερευνών, μελετών, και θεωρητικών και πρακτικών αναλύσεων, λαμβανομένων υπόψη των αναγκών της τουριστικής βιομηχανίας.

2. Διάδοση των τουριστικών πληροφοριών και συγκέντρωση πληροφοριών για τον τουρισμό από άλλες πηγές

- Δημιουργία ενός ευρωπαϊκού δικτύου έρευνας και τεκμηρίωσης για τον τουρισμό.

3. Διευκόλυνση της αξιολόγησης των κοινοτικών μέτρων που επηρεάζουν τον τουρισμό

- Δημιουργία ενός μηχανισμού νομικής και χρηματοοικονομικής παρακολούθησης που θα επιτρέψει τη συστηματική αξιολόγηση των κοινοτικών μέτρων που επηρεάζουν τον τουρισμό.

Β. Βελτίωση του νομοθετικού και χρηματοοικονομικού περιβάλλοντος για τον τουρισμό

1. Ενίσχυση της συνεργασίας με τα κράτη μέλη, τη βιομηχανία και άλλα ενδιαφερόμενα μέρη

- Οργάνωση τακτικών συναντήσεων με τα ενδιαφερόμενα μέρη και σχετικές συνοδευτικές δράσεις για την ενίσχυση της συνεργασίας σε ευρωπαϊκό επίπεδο και την καλύτερη γνώση των κοινοτικών πρωτοβουλιών (τεχνικές/θεματικές συνεδριάσεις, στρογγυλές τράπεζες, ευρωπαϊκά Forum).

Γ. Βελτίωση της ποιότητας του ευρωπαϊκού τουρισμού

1. Προώθηση του αειφόρου τουρισμού

- Υποστήριξη τοπικών πρωτοβουλιών που αποβλέπουν στην καλύτερη διαχείριση των ροών επισκεπτών και την ενθάρρυνση της διασύνδεσής τους.

- Υποστήριξη της εφαρμογής φιλικών προς το περιβάλλον συστημάτων διαχείρισης όσον αφορά τα τουριστικά καταλύματα.

- Απονομή «Ευρωπαϊκού βραβείου για τον τουρισμό και το περιβάλλον» (κάθε δύο χρόνια).

2. Εξάλειψη των εμποδίων που παρακωλύουν την ανάπτυξη του τουρισμού

- Εντοπισμός, σε ευρωπαϊκή κλίμακα, των κυριότερων εμποδίων που συναντούν οι διάφορες μορφές τουρισμού, καθώς και ειδικές κατηγορίες τουριστών (νέοι, ηλικιωμένοι και άτομα με ειδικές ανάγκες) και προώθηση πρόσφορων λύσεων.

Δ. Αύξηση του αριθμού τουριστών από τρίτες χώρες

1. Προβολή της Ευρώπης ως τουριστικού προορισμού

- Υποστήριξη με συμμετοχή χορηγών (sponsors) πολυετών εκστρατειών προβολής της Ευρώπης στις μεγάλες χώρες προέλευσης τουριστών ή/και στις νεοαναδυόμενες ζώνες.

(1) ΕΕ αριθ. L 291 της 6. 12. 1995, σ. 32.